દ્વારકામાં વસતા ભગવાન શ્રીકૃષ્ણ ભક્ત બોડાણાની તુલસીપત્ર અર્પણ કરવાની ભક્તિથી પ્રસન્ન થઇને કારતક સુદ-૧૫ ને (દેવ દિવાળી) વિક્રમ સંવત ૧૨૧૨ (ઇ.સ. ૧૧૫૬)ના દિવસે દ્વારકાથી ડાકોર આવીને વસ્યા હોવાથી કથા પ્રચલિત છે. દ્વારકાથી ભગવાન રણછોડરાયના ડાકોર આગમન વખતે ડાકોર પહોંચતા પૂર્વે સીમલજ ગામ પાસે વહેલી સવારે કડવા લીમડાની ડાળ તોડી દાતણ કર્યુ હતુ તે લીમડાની એક ડાળી મીઠી બની ગઇ હતી. અને તે લીમડો આજે ડાકોરથી ઉમરેઠ જતા માર્ગ ઉપર બિલેશ્વર મહાદેવની નજીક હયાત છે. દ્વારકા ગુગળી-અંબાડી બ્રાહ્મણોએ આ મૂર્તિ સ્વરૂપને ડાકોરથી પરત લઇ જવા ઘણા પ્રયત્નો કર્યાની દંતકથાઓ પણ છે. દ્વારકાના આ બ્રાહ્મણોએ મૂર્તિ સ્વરૂપના ભારોભાર સોનું આપી મનાવ્યા હતા, જે અનુસાર બોડાણાના પત્ની ગંગાબાઇના નાકની સવાવાલની સોનાની વાળી જેટલું નાનું સ્વરૂપ ધારણ કરીને તુલસીપત્રે રણછોડરાયજી તોળાયા હતા. આ તુલાવાળી જગ્યા ગોમતીઘાટે હજી આજે પણ અસ્તિત્વમાં છે.